Für d Judehasser hingege isch s Wort Jud ä Schimpfwort und si behaupte d Jude siige ä Gfohr für die ganzi Menschheit und si chönne sich nid verändere, wie dr Erasmus von Rotterdam behauptet het: 'Jud bliibt Jud.' Dorum si d Jude wo konvertiert hai z Schbanie und z Bortugal, die 'neue Chrischte', nie wirklig as Chrischte akzeptiert worde und wiiterhi verfolgt worde. Wie bi de orthodoxe Jude isch bi de moderne Antisemite d Abschdammig s wichdigschte gsi, aber si hai kai Underschiid gmacht zwüsche dr müeterlige und dr väterlige Linie. Bi de Nationalsozialischte die 'rassischi Unreinheit' dur s Bluet vermiddlet worde, so hai sie vo Halb-, Viertel und Achteljude gredet, je nach däm wievil jüdischi Vorfahre öbber gha het.